КъБР-м и Iэтащхьэм жылагъуэ парламент къызэгъэпэщыпхъэу къелъытэ
Къанокъуэ Арсен ар щыжиIащ Парламентым хэт фракцэхэм я унафэщIхэм щахуэзам.
ЗэIущIэр Правительствэм и Унэм щекIуэкIащ икIи абы Iуэху куэдым щытепсэлъыхьащ. республикэм и Iэтащхьэм парламентархэм яжриIащ властымрэ жылагъуэмрэ зэдэлэжьэнымкIэ иджыпсту щыIэ Iэмалхэри нэгъуэщI IэмалыщIэхэри къэгъэсэбэпыным, абыхэм зегъэужьыным мыхьэнэшхуэ зэраIэр, цIыхухэмрэ властымрэ я зэпыщIэныгъэр нэхъри нэхъ лъэщ щIын зэрыхуейр.
Къанокъуэ Арсен къигъэлъэгъуащ дэтхэнэ къалэми къуажэми жылагъуэ совет щыIэн зэрыхуейр икIи жылагъуэ парламент къызэгъэпэщыным и Iуэхум егупсысыну депутатхэм чэнджэщ яритащ.
— Сэ къызолъытэ цIыхухэм нэхъ дапыщIауэ дыщытын хуейуэ, абыхэм я зэфIэкIыр дэ иджыри нэсу къэдгъэсэбэпыркъым. ЦIыхухэм я зэхэщIыкIым пщIэ хуэщIыпхъэщ — абыхэм сэбэп хъун Iуэхухэмрэ гупсысэхэмрэ къыхалъхьэфынущ. Абы къыдэкIуэу, республикэм исхэм зыхащIэн хуейщ жылагъуэ-политикэ гъащIэм езыхэри зэрыпыщIар, республикэм щекIуэкIхэмкIэ дэ тщIыгъуу жэуап зэрахьыр, — жиIащ Къанокъуэ Арсен.
Парламентым хэт фракцэхэм я Iэтащхьэхэр абыкIэ акъылэгъу хъуащ икIи къыхагъэщхьэхукIащ цIыху нэхъ жыджэрхэр, жэрдэм зыхэлъхэр, зи жылагъуэм, районым, къалэм къыщхьэщыжыфынухэр жылагъуэ парламентым хэгъэхьэнымкIэ зэфIэгъэкIыпхъэхэм егупсысын зэрыхуейр. Апхуэдэ цIыхухэрщ сыт хуэдэ Iуэхуми и пэжыпIэр зыгъэIуфынур. ЩIыпIэ унафэр зезыгъакIуэ советхэм я сессиехэм, къуажэ зэхуэсхэм зрегъэхьэлIэн икIи цIыхухэм ядэлэжьэн хуейщ.
ЗэIущIэм хэтахэм къызэралъытэмкIэ, щIыналъэм и депутатхэм, хэхакIуэхэм апхуэдэ дыдэу ядэлэжьэн хуейщ УФ-м и Къэрал Думэм и депутатхэмрэ ФедерацэмкIэ Советым хэтхэмрэ. Иджыпсту Къэбэрдей-Балъкъэрым и цIэкIэ ФедерацэмкIэ Советым цIыхуих хэтщ, ауэ абыхэм ящыщ языныкъуэхэр щалъхуа щIыналъэм щIэх-щIэхыурэ къэкIуэжыркъым.
КъБР-м и Iэтащхьэри абыкIэ акъылэгъу хъуащ:
— ИкъукIэ тэмэму гу лъыфтащ. Абы къегъэлъагъуэ дэтхэнэри ди щIыналъэм зэрытелажьэр, абы и сэбэп зыхэлъхэм къызэрыщхьэщыжыр.
Къанокъуэ Арсен къызэрилъытэмкIэ, федеральнэ депутатхэмрэ сенаторхэмрэ щIыналъэм и Iуэху зыIутым щыгъуазэу щытыпхъэщ. Абы къыщымынэу, зэфIагъэкIа лэжьыгъэм теухуа отчет абыхэм республикэм и Парламентым щащIын хуейщ. ЗэIущIэм хэтахэм зэхуаIуэтащ субъектым и Iэтащхьэм и полномочиехэр зэрыратым, участкэ хэхакIуэ комиссэхэр къызэрызэрагъэпэщым, бюджетым и хэщIхэр нэхъыбэу социальнэ IэнатIэм зэрытрагъэкIуадэм езыхэр зэреплъыр.
Къанокъуэ Арсен жиIащ гъэ къэс Парламентым зэрызыхуигъазэ тхыгъэм зэрелэжьыр икIи къыхигъэщащ а документым фIэкIыпIэ имыIэу къыщыгъэлъэгъуэн хуей Iуэху нэхъыщхьэхэм депутатхэр зэреплъыр хуагъэхьмэ, тэмэму къызэрилъытэр.
КъБР-м и Iэтащхьэмрэ
Правительствэмрэ я пресс-IуэхущIапIэ.
